**Венерик аврулары профилактикасы.**

Хәзер кайсы гына табибка барсаң да, авырулар арасында яшьләрнең күп булуы турында ишетеп кайтырга туры килә. Җенси юл белән күчүче авырулар да искәрмә түгел. Яшүсмерләрнең авыру йоктыруы ешрак мәктәптә медицина күзәтүе уздырганда табиблар тарафыннан ачыклана икән. Аноним кабинетларга үзләре килүчеләр дә бар.

Венерик авыруларның төп таралу юлы–җенси мөнәсәбәткә керү. Аларның һәммәсе дә җенси органнарны зарарлый.

Аермалыкларына килгәндә, бу авыруларның инкубация чорлары төрле. Әлеге вакыт 3-4 көннән алып, 2-3 айга кадәр сузылырга мөмкин. Гонорея, трихомониаз кебек чирләр күп очракта тышкы билгеләр аша беленә: кеше җенси органнарында уңайсызлык тоя, бүлендек күзәтелә.

Авыру китереп чыгаручы микроорганизмнар, җенси юлларның лайлалы тышчасына эләккәч, кайчак “йокы”га талырга һәм иммунитет какшагач кына үзләрен сиздерергә дә мөмкин. Мәсәлән, Бөтендөнья сәламәтлек оешмасы мәгълүматларына караганда, өлкән яшьтәге кешеләрнең якынча 90 проценты үзендә герпес һәм кеше папилломасы вирусы йөртә икән.

 **Профилактика максатында киңәшлэр:**
–Белер-белмәс кеше белән җенси мөнәсәбәткә кермәскә. Ә инде бергә булырга уйлаган очракта, партнерны карап сайларга, саклану чаралары кулланырга кирәк. Авыру иярү куркынычы янаганда антисептик препаратлар (хлоргексидин, мирамистин) ярдәмендә җенси юлларны эшкәртү шарт. Үзеңә инфекция эләкмәдеме икән дип шикләнгәндә, белгечләргә күренү, тикшеренү зарур.

Шуны истән чыгарырга ярамый: үз белдегең белән дәвалану өзлегүләргә китерә. Чөнки венерик авырулар еш кына “букет”ны хәтерләтә. Берсен дәвалаганда файдаланган препарат, икенче микроорганизмның каршы тору көчен ныгытып, авыру хроникка әйләнергә мөмкин. Аннан соң бер кешегә ярдәм иткән даруның икенче берәүгә килешмәве, киресенчә, тайпылышларга китерүе дә ихтимал.